P6_TA(2007)0044

Plan de acţiune împotriva pescuitului ilegal, nedeclarat şi nereglementat

Rezoluţia Parlamentului European privind punerea în aplicare a planului de acţiune al UE împotriva pescuitului ilegal, nedeclarat şi nereglementat (2006/2225(INI))

Parlamentul European,

- având în vedere Comunicarea Comisiei intitulată "Planul de acţiune comunitar pentru eradicarea pescuitului ilegal, nedeclarat şi nereglementat" (COM(2002)0180) şi concluziile Consiliului din 11 iunie 2002 referitoare la aceasta,

- având în vedere rezoluţiile sale din 20 noiembrie 2002 privind planul de acţiune comunitar pentru eradicarea pescuitului ilegal, nedeclarat şi nereglementat [1],

- având în vedere comunicările trienale ale Comisiei privind monitorizarea punerii în aplicare a politicii comune în domeniul pescuitului (PCP) şi rezoluţiile corespunzătoare ale Parlamentului referitoare la aceasta,

- având în vedere comunicările anuale ale Comisiei şi rezoluţiile corespunzătoare ale Parlamentului privind încălcarea gravă a normelor PCP,

- având în vedere Planul internaţional de acţiune al FAO privind pescuitul ilegal, nedeclarat şi nereglementat (INN) şi documentele tehnice adoptate ulterior de FAO,

- având în vedere Regulamentul (CE) nr. 768/2005 al Consiliului din 26 aprilie 2005 de instituire a Agenţiei Comunitare pentru Controlul Pescuitului [2] şi, în special, articolul 3 litera (h),

- având în vedere Rezoluţia sa din 13 decembrie 2001 privind rolul pavilioanelor de complezenţă în sectorul pescuitului [3],

- având în vedere Cartea verde intitulată "Către o viitoare politică maritimă pentru Uniune: o viziune europeană privind oceanele şi mările" (COM(2006)0275),

- având în vedere Rezoluţia sa din 7 septembrie 2006 privind lansarea unei dezbateri referitoare la o abordare comunitară în ceea ce priveşte programele de etichetare ecologică pentru produsele de pescuit [4],

- având în vedere articolul 45 din Regulamentul său de procedură,

- având în vedere raportul Comisiei pentru pescuit (A6-0015/2007),

A. întrucât pescuitul INN este o problemă majoră la nivel mondial, care cauzează o degradare considerabilă a mediului, contribuie la pierderea stocurilor comerciale şi necomerciale de peşte şi de alte specii şi provoacă dificultăţi comunităţilor dependente de pescuit în ceea ce priveşte mijloacele de subzistenţă atât în ţările în curs de dezvoltare, cât şi în cele dezvoltate,

B. întrucât lupta împotriva pescuitului INN a fost afectată de factori precum utilizarea pavilioanelor de complezenţă, transbordările în largul mării, lipsa unui control portuar adecvat şi o slabă cooperare între autorităţile de control,

C. întrucât, în conformitate cu definiţia FAO a pescuitului INN, prin "pescuitul ilegal" se înţeleg activităţile desfăşurate de nave care încalcă legislaţia statelor care aparţin unei Organizaţii regionale de gestionare a pescuitului (ORGP), prin "pescuit nedeclarat" se înţeleg activităţile declarate greşit sau nedeclarate la autoritatea naţională competentă sau ORGP competentă, iar prin "pescuit nereglementat" se înţeleg activităţile desfăşurate de navele fără naţionalitate sau care arborează pavilionul unui stat care nu aparţine unei anumite ORGP, cu încălcarea măsurilor de conservare şi gestionare ale acelei organizaţii,

D. întrucât, deşi pescuitul INN poate apărea în orice sector al flotei, cel mai mare impact se înregistrează în sectorul pescuitului în larg, în special în apele internaţionale şi pe platformele continentale ale ţărilor în curs de dezvoltare, care deţin puţine mijloace de control, ceea ce înseamnă că acţiunea Uniunii Europene trebuie să se concentreze pe aceste domenii şi pe acest sector al flotei,

E. întrucât navele care practică pescuitul INN contribuie la înrăutăţirea condiţiilor sociale, de viaţă şi de lucru ale echipajelor,

F. întrucât pescuitul INN şi activităţile de comercializare legate de această practică reprezintă, de asemenea, o concurenţă neloaială pentru pescarii şi agenţii comerciali care respectă normele legale, inclusiv legislaţia UE, ale statelor membre şi ale altor ţări, precum şi măsurile de gestionare adoptate de către ORGP,

G. întrucât Uniunea Europeană şi statele membre trebuie să se implice mai mult în lupta împotriva tuturor formelor de pescuit ilegal, fiind, de asemenea, necesar să se facă distincţie între încălcările normelor comunitare comise de navele Comunităţii şi pescuitul INN, astfel cum este interpretat la nivel internaţional, luându-se în considerare faptul că activităţile efectuate în cadrul PCP sunt reglementate, ceea ce înseamnă că în lupta împotriva acestor două activităţi se va recurge, în majoritatea cazurilor, la proceduri diferite,

H. întrucât Comisia însăşi recunoaşte dificultatea diferenţierii capturilor legale de cele ilegale, în special în anumite cazuri, precum atunci când peştele adus la ţărm este congelat sau când există reţele comerciale cu ţări terţe şi peştele a fost prelucrat înainte de a ajunge pe piaţa europeană,

I. întrucât ORGP reprezintă cele mai bune modalităţi de a combate pescuitul INN la nivel internaţional şi participarea Comunităţii la acestea îi permite să stabilească acţiuni comune şi să aibă o poziţie comună în cadrul organizaţiilor internaţionale competente,

J. întrucât existenţa unui sistem de control eficient şi coerent este o componentă cheie a unei politici durabile de conservare şi gestionare a resurselor, şi nu înseamnă doar introducerea unor măsuri mai restrictive, ci şi o mai bună şi mai echitabilă aplicare a celor existente,

K. întrucât este conştient de importanţa schimbului de informaţii şi cooperarea internaţională în combaterea pescuitului INN,

L. întrucât profitul rezultat din pescuitul INN poate, în anumite cazuri, să contribuie la finanţarea activităţilor reţelelor de crimă organizată,

1. îşi reînnoieşte angajamentul de combatere a pescuitului INN în toate formele sale, astfel cum apare în Rezoluţia sa din 20 noiembrie 2002, menţionată mai sus;

2. salută progresul făcut la nivel internaţional şi de către UE în combaterea pescuitului INN, dar consideră că acest fenomen continuă să se agraveze şi, prin urmare, sunt necesare eforturi suplimentare;

3. consideră că extinderea pescuitului INN, diversitatea factorilor care contribuie la aceasta, precum şi diversitatea instrumentelor juridice, logistice şi financiare necesare combaterii sale impun cooperarea la toate nivelurile, inclusiv între diferitele Direcţii Generale ale Comisiei (în special, dar fără a se limita la Direcţia Generală Pescuit şi Probleme Maritime, Direcţia Generală Comerţ, Direcţia Generală Dezvoltare şi Direcţia Generală Sănătate şi Protecţia Consumatorilor), Consiliu, statele membre şi comunitatea internaţională; este de părere că, în acest scop, Cartea verde privind o nouă politică maritimă pentru Uniune ar putea servi drept cadru de cooperare pe baza căruia lupta împotriva pescuitului INN ar putea fi abordată mai eficient;

4. consideră că importanţa UE la nivel mondial, în diferitele sale roluri de mare putere de pescuit şi cea mai mare piaţă de pescuit din lume, o obligă să fie prima în lupta împotriva pescuitului INN;

5. constată că UE este printre cele mai bogate şi cele mai avansate tehnologic entităţi ale lumii şi se bazează pe statul de drept, ceea ce face ca UE să îşi lărgească şi să îşi intensifice eforturile de combatere a pescuitului INN;

6. consideră că UE poate avea un rol credibil pe scena mondială, dacă a luat deja măsuri concrete de încetare a participării sale la pescuitul INN, atât în apele Uniunii, cât şi de către navele sau reprezentaţii intereselor UE în afara Uniunii;

7. îndeamnă Comisia să ajute ţările în curs de dezvoltare, în special pe acelea cu care a Comunitatea a încheiat acorduri în domeniul pescuitului, să-şi respecte integral angajamentele prevăzute de planul de acţiune internaţional susmenţionat, destinat să împiedice pescuitul ilegal, pentru a-şi consolida puţinele mijloace disponibile prin includerea de acţiuni specifice în noile acorduri de parteneriat;

8. îşi reafirmă convingerea că un prim pas crucial şi evident pentru Uniunea Europeană este, în primul rând, să aplice integral dispoziţiile existente în cadrul politicii comune în domeniul pescuitului şi a legislaţiei comunitare specifice, într-un mod eficient, echitabil şi riguros, în vederea reducerii pescuitului ilegal şi nedeclarat practicat de către navele comunitare, în apele comunitare, şi, în al doilea rând, să împiedice aducerea la ţărm şi comercializarea produselor provenite din capturile ilegale de peşte din afara Uniunii Europene; constată că aceste îndatoriri revin în primul rând guvernelor statelor membre, în aplicarea legislaţiei comunitare şi ca state de port;

9. îndeamnă Comisia şi statele membre să consolideze mecanismele de descurajare (supraveghere, control, sancţionare etc.) şi să propună măsuri care să permită împiedicarea încălcărilor şi îmbunătăţirea aplicării normelor existente;

10. constată că trasabilitatea precară a pescuitului conduce la confuzie în ceea ce priveşte originile acestuia, făcând dificil sau imposibil de distins între pescuitul legal şi ilegal;

11. consideră că este necesar să se îmbunătăţească asistenţa şi cooperarea între statele membre în vederea întăririi controalelor şi a supravegherii şi pentru a promova măsurile de reglementare comercială, care vor face posibilă identificarea originii capturilor aduse la ţărm;

12. consideră că este necesar să se intensifice controlul efectuat de statul de port asupra descărcărilor şi transbordărilor de peşte congelat provenit din ţări terţe şi să se îmbunătăţească cooperarea între statele membre şi aceste state;

13. reaminteşte Rezoluţia sa din 7 septembrie 2006 privind etichetarea ecologică susmenţionată şi îşi reiterează convingerea că îmbunătăţirea trasabilităţii capturilor de peşte, din năvod în farfurie, pe care ar necesita-o programele de etichetare ecologică, ar ajuta considerabil la identificarea peştelui INN şi la menţinerea lui în afara pieţei UE; invită Comisia să îşi prezinte propunerea privind etichetarea ecologică până cel târziu în iunie 2007;

14. invită Comisia şi statele membre să îşi dubleze eforturile de punere în aplicare a următoarelor 15 măsuri incluse în planul UE de acţiune privind pescuitul INN astfel cum s-a stabilit în 2002, în special:

i. să garanteze un tratament egal pentru operatorii economici, descurajându-i pe cei care doresc să utilizeze pavilioanele de complezenţă în interiorul Comunităţii;

ii. să introducă în legislaţia comunitară reglementări în vederea interzicerii comerţului cu peşte de origine INN;

iii. să stabilească norme obligatorii privind controlul şi inspecţia într-un cadru juridic comun în întreaga Uniune Europeană;

iv. să extindă campania de informare a Comunităţii pentru a spori sensibilizarea publicului cu privire la gravitatea şi amploarea pescuitului INN;

v. să promoveze un control detaliat şi planuri de inspecţie pentru fiecare ORGP din care face parte Uniunea Europeană;

vi. să asigure extinderea acoperirii ORGP asupra tuturor speciilor principale de peşte din oceanele lumii, inclusiv la speciile bentonice, speciile mici pelagice şi peştii mari migratori;

vii. să contribuie activ la crearea şi revizuirea, dacă este cazul, a listelor stabilite de ORGP cu nave care compromit măsurile de conservare, inclusiv prin efectuarea de observări ale navelor; să încurajeze punerea în aplicare a sancţiunilor comerciale împotriva ţărilor care îşi arborează pavilionul pe navele respective;

viii. să promoveze adoptarea de planuri de acţiune uniforme de către ORGP prin impunerea celor mai eficiente măsuri;

ix. să lucreze activ pentru a promova dezvoltarea sistemelor de documentare a capturilor, începând cu speciile cele mai ameninţate, şi să se asigure că peştele acceptat pe piaţa europeană nu a fost capturat în mod ilegal;

x. să consolideze cooperarea internaţională în cadrul reţelei MCS (monitorizare, control şi supraveghere), precum şi în cadrul sistemelor regionale, în vederea stabilirii, sub auspiciile FAO, a unui sistem de informare internaţional privind navele de pescuit în larg;

xi. să definească o "legătură substanţială" între vasul de pescuit şi statutul de pavilion;

xii. să definească drepturile şi obligaţiile statelor port;

xiii. să acorde asistenţă ţărilor în curs de dezvoltare în capacitatea acestora de a supraveghea activităţile de pescuit în apele lor şi de a combate pescuitul INN;

15. salută introducerea în programul de lucru al Comisiei pentru 2007 a unui pachet privind pescuitul INN, inclusiv comunicarea Comisiei şi propunerea de regulament al Consiliului privind consolidarea luptei împotriva pescuitului INN; salută revenirea grupului de consultare interdepartamentală al Comisiei, care a fost înfiinţat în 2002;

16. invită Agenţia Comunitară pentru Controlul Pescuitului să includă lupta împotriva pescuitului ilegal şi coordonarea activităţii între statele membre în acest domeniu printre priorităţile sale, în cadrul programului de lucru anual;

17. invită toate părţile interesate în eliminarea pescuitului INN, inclusiv instituţiile UE, guvernele statelor membre, diferitele sectoare ale industriei pescuitului şi ale industriei de prelucrare şi industriei vânzărilor cu amănuntul, ONG-urile şi celelalte părţi interesate să îşi prezinte propunerile referitoare la măsurile pe care UE ar trebui să le adopte pe parcursul discuţiei care urmează a fi lansată de către Comisie odată cu viitoarea comunicare privind pescuitul INN;

18. consideră că, în propunerea sa care urmează să fie adoptată în cadrul legislaţiei UE, Comisia ar trebui să includă următoarele acţiuni;

- toate navele de pescuit şi navele pentru transportul peştelui înregistrate în UE sau care arborează pavilionul unor ţări terţe şi care doresc să intre într-un port din UE trebuie să fie uşor identificabile prin marcajele prevăzute în specificaţiile standard ale FAO privind marcarea şi identificarea navelor de pescuit;

- trebuie întocmit un registru comunitar al navelor care practică pescuitul INN, care să includă navele aflate pe listele negre ale ORGP; un astfel de registru ar facilita schimbul rapid de informaţii între statele membre şi ar face posibilă monitorizarea navelor, luând în considerare posibilitatea schimbării pavilionului;

- penalităţile minime comune pentru încălcările grave trebuie să poată fi aplicate în toate statele membre şi să fie destul de descurajante;

- Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului [5] şi Regulamentul (CE) nr. 104/2000 al Consiliului din 17 decembrie 1999 privind organizarea comună a pieţelor în sectorul produselor pescăreşti şi de acvacultură [6] trebuie consolidate astfel încât să se asigure trasabilitatea totală a peştelui din momentul în care este pescuit pe o navă şi până când ajunge la clientul final;

- toate listele negre pe care se înregistrează navele de pescuit şi navele pentru transportul peştelui, inclusiv proprietarii sau operatorii lor, adoptate de ORGP, trebuie să fie publicate şi incluse direct în legislaţia comunitară; navelor care nu aparţin UE, aflate pe acele liste, trebuie să le fie interzis accesul în porturile Comunităţii, indiferent de scopurile lor, cu excepţia cazurilor de forţă majoră sau a scopurilor umanitare; trebuie să se interzică tuturor navelor care arborează pavilionul comunitar să ofere asistenţă (combustibil, provizii, transbordare etc.) acelor nave, când se află pe mare;

- provenienţa legală a peştelui trebuie să fie demonstrată înainte de a se acorda permisiunea de a fi descărcat în porturile UE sau importat în cadrul UE; aceste dovezi trebuie să includă, atât în ceea ce priveşte descărcarea capturilor de pe navele de pescuit cât şi transbordările, următoarele:

- în cazul produselor pescăreşti care provin din apele reglementate de o ORGP, documente care să ateste faptul că produsele pescăreşti care urmează a fi descărcate au fost capturate în conformitate cu normele acelei ORGP şi că au fost respectate cotele alocate părţii contractante sub al cărei pavilion navighează nava;

- în cazul produselor pescăreşti capturate în zonele economice exclusive ale ţărilor terţe, documente care să ateste faptul că nava este autorizată să pescuiască sau deţine o licenţă de pescuit pentru acele ape şi pentru speciile care urmează a fi descărcate;

- statele membre ar trebui să descurajeze transferul navelor de la registrul naţional în cazul în care acestea urmează să arboreze pavilionul unei ţări care a fost identificată de către o ORGP ca ţară ale cărei nave au pescuit într-un mod care scade eficienţa măsurilor de conservare adoptate de ORGP;

- navele şi producătorii din ţările terţe care au autorizaţia de a exporta peşte sau produse pescăreşti în UE, aflaţi pe listele întocmite de ţara terţă şi publicate de Direcţia Generală Sănătate şi Protecţia Consumatorilor din cadrul Comisiei, trebuie verificate pentru a vedea dacă nu au fost incluse pe listele negre întocmite de ORGP sau de alte ţări terţe; Comisia ar trebui să utilizeze toate metodele pentru a se asigura că navelor înscrise pe asemenea liste negre nu li se va permite să exporte peşte sau produse pescăreşti în UE; în acest scop, ar trebui luată în considerare modificarea Regulamentului (CE) nr. 854/ 2004 al Parlamentului European şi al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman [7];

19. salută înfiinţarea noii agenţii de control şi are convingerea că aceasta va juca un rol important în lupta împotriva pescuitului INN; invită Comisia să aibă în vedere înfiinţarea unei paze de coastă a UE;

20. solicită Comisiei şi statelor membre să împiedice pescuitul în apele comunitare şi intrarea în porturile comunitare a navelor care sunt implicate în pescuitul INN conform normelor în vigoare şi să interzică importul de peşte provenind de la acele nave; solicită, de asemenea, statelor membre să nu permită acestor tipuri de nave arborarea pavilionului lor, şi să solicite importatorilor, transportatorilor şi altor sectoare interesate să nu transbordeze sau să comercializeze peştele capturat de aceste nave;

21. îndeamnă Comisia să se asigure că nicio persoană fizică sau juridică care se face vinovată de pescuitul INN conform normelor în vigoare nu primeşte niciun fel de ajutor sau subvenţie din fondurile comunitare pentru nicio ramură a activităţii sale şi să solicite statelor membre să ia măsuri similare cu privire la ajutoarele lor naţionale;

22. invită Comisia să realizeze şi să prezinte un studiu privind tarifele vamale şi regulile de bază, conţinând o examinare a modalităţilor în care aceste instrumente pot fi folosite pentru a încuraja ţările terţe să se asigure că navele lor se supun măsurilor specifice de gestionare internaţională;

23. solicită Comisiei să efectueze şi să prezinte un studiu privind conformitatea cu legislaţia comunitară în domeniul forţei de muncă, sănătăţii şi siguranţei şi respectarea drepturilor sociale ale lucrătorilor pe acest tip de nave, precum şi cu privire la condiţiile de viaţă şi muncă la bordul navelor;

24. invită Comisia să îşi folosească influenţa considerabilă pe care o deţine în cadrul ORGP pentru a le încuraja să întocmească liste cu navele care sunt autorizate să pescuiască (liste albe) şi cu cele care au fost prinse pescuind ilegal (liste negre); aceste liste trebuie întocmite într-un mod transparent şi coerent în conformitate cu criterii clare; invită, de asemenea, Comisia să încurajeze ORGP să identifice ţările care nu controlează activitatea navelor care arborează pavilionul lor şi să folosească aceste liste ca instrumente în vederea acceptării sau refuzului capturilor de peşte;

25. solicită Comisiei să acorde în continuare o maximă prioritate cooperării cu ORGP, precum Comisia pentru Pescuit în Atlanticul de Nord-Est, Organizaţia pentru Pescuit în Atlanticul de Nord-Vest şi Comisia pentru conservarea faunei şi florei marine din Antarctica, care, prin iniţiativele lor destinate combaterii pescuitului ilegal, s-au dovedit a fi cele mai adecvate instrumente pentru asigurarea bunei guvernări pe mare;

26. îndeamnă Comisia şi Consiliul să consolideze resursele alocate luptei împotriva corupţiei şi a crimei organizate la toate nivelurile;

27. este convins că modalităţile importante de reducere şi eliminare a pescuitului INN sunt trasabilitatea completă în timpul custodiei, transparenţa deciziilor, cooperarea în cadrul UE şi al comunităţii internaţionale ample şi, cel mai important, o demonstraţie a voinţei politice din partea tuturor partidelor; reaminteşte că, în cazul în care nu se iau măsuri, stocurile de peşte vor continua să se epuizeze, şi comunităţile de pescuit din UE şi din alte părţi ale lumii vor suferi şi mai mult;

28. încredinţează Preşedintelui sarcina de a transmite prezenta rezoluţie Consiliului, Comisiei, guvernelor şi parlamentelor statelor membre, Comisiei pentru pescuit a FAO şi secretariatelor ORGP de care aparţine UE.

[1] JO C 25 E, 29.1.2004, p. 179.

[2] JO L 128, 21.5.2005, p. 1.

[3] JO C 177 E, 25.7.2002, p. 324.

[4] Texte adoptate, P6_TA(2006)0347.

[5] JO L 261, 20.10.1993, p. 1. Regulament, astfel cum a fost modificat de Regulamentul (CE) nr. 768/2005 (JO L 128, 21.5.2005, p. 1) al Consiliului.

[6] JO L 17, 21.1.2000, p. 22. Regulament, astfel cum a fost modificat de Regulamentul (CE) nr. 1759/2006 (JO L 335, 1.12.2006, p. 3) al Consiliului.

[7] JO L 139, 30.4.2004, p. 206. Regulament astfel cum a fost modificat de Regulamentul (CE) nr. 1791/2006 (JO L 363, 20.12.2006, p. 1) al Consiliului.

--------------------------------------------------